राईमा साहू की कहानी- मेरा अस्तित्व
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Raima Sahu - My existence
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
विशी शाम को कालिंदी से मिलने गई है तो देखा कि कालिंदी उदास बैठी थी और विशी को देखते ही हड़बड़ा कर खड़ी हो गई। विशी ने आराम से बैठकर पूछना शुरू किया -‘क्या बात है दीदी, आजकल चुप और उदास सी रहती हो? हमें नहीं बताओगी?’
विशी के जोर देने पर कालिंदी की आंखों में आंसू आ गए।
रोते हुए वह बोली, ‘क्या कहूं विशी? मुझे नहीं मालूम था कि मेरा काला होना मेरे अपनों से मुझे दूर कर देगा। बचपन से ही मुझे रंगभेद झेलना पड़ा है। घर में ही मेरी तुलना होती थी। मैं काली हूं, तो इसमें मेरी क्या गलती है? क्या मुझ में फीलिंग्स नहीं हैं? क्या मैं इंसान नहीं हूं? मेरा तो अस्तित्व ही नहीं स्वीकारा गया। दम घुटने लगा तो घर छोड़ यहां रहने लगी। जहां काम करती हूं, वहां भी ताने मिलते हैं। खैर, मुझे कोई फर्क नहीं पड़ता लेकिन बुरा तो मुझे तब लगा जब मेरे बचपन के दोस्त ने अपने दोस्तों से मेरे रंग की वजह से परिचय नहीं करवाया। मैं अंदर से टूट गई। मुझे सारी दुनिया ही वैसी लगने लगी। ना चाहते हुए भी मुझे वह एहसास हर किसी के मिलने पर होने लगा। इसीलिए मैं नज़रें भी नहीं मिला पा रही थी तुम लोगों से। तुम ही बताओ क्या मेरे भावनाओं की, काम की, अस्तित्व की कोई कदर नहीं? मैं कैसी दिखती हूं केवल इससे ही मेरा अस्तित्व है क्या? कम से कम मेरी भावनाओं का तो ध्यान हो उन्हें।’
विशी खामोशी में डूब गई। उसे यकीन नहीं हो रहा था कि इतनी हंसमुख, आत्मनिर्भर कालिंदी दीदी इतना कुछ झेल रहीं थीं।